Ettepanek: NÕUKOGU MÄÄRUS, millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa /* COM/2013/0718 final - 2013/0341 (NLE) */





SELETUSKIRI 1. ETTEPANEKU TAUST Käesoleva lisatud määruse ettepaneku eesmärk on peatada ühise tollitariifistiku ühepoolsed tollimaksud reaktiivkütuselt, mis on praegu klassifitseeritud CN-koodi 2710 19 21 alla. Praegu sisaldavad kolmandate riikidega sõlmitud kahepoolsed lepingud tavaliselt sätteid, mis käsitlevad reaktiivkütuse tollimaksuvabastust. Siiski on Euroopa tasandil vaja tagada selles suhtes selgus ja ühtsus, mis pakuks õiguskindlust ettevõtjatele ja samuti hoiaks ära kõik erinevatest käsitlustest ja eeskirjadest tulenevad konkurentsimoonutused. Suurem osa reaktiivkütuse impordist Euroopa Liitu (EL) on pärit riikidest, mille suhtes kohaldatakse üldiste tariifsete soodustuste kava, ja on seega tollimaksuvaba See on olulise tähtsusega ELi lennundussektorile. Pärast üldiste tariifsete soodustuste kava läbivaatamist seoses 1. jaanuarist 2014 kehtima hakkavate soodustustega lõpeb reaktiivkütuse suurte eksportivate tootjate (nt Pärsia lahe koostöönõukogu (GCC)) juurdepääs ELi turule enamsoodustuskorra alusel, samas kui teiste suhtes (India) ei kohaldata vähemalt ajavahemikul 1. jaanuarist 2014 kuni 31. detsembrini 2016 üldiste tariifsete soodustuste kava mõne tootekategooria puhul, sealhulgas kütuse puhul. Tollimaksude kehtestamine nende tarnijate reaktiivkütusele mõjutab tõenäoliselt järsult reaktiivkütuse hinda ELi turul, kui ELi turul ei osteta reaktiivkütust sisse ka muudest allikatest. Lisaks ei suudaks ELi rafineerimistehased kiiresti suurendada lennukikütuse tootmist olulises ulatuses, kuna see eeldab muude naftasaaduste tootmist, nagu bensiin, mille jaoks tuleks uurida uusi ekspordivõimalusi. Seega on nii ELi lennundussektoril kui ka naftatööstusel vaja aega, et kohaneda tarnivate riikide GSP-staatuse lõppemise tagajärgedega. Võttes arvesse võimalikke tulevasi muutusi turuolukorras, tuleks tollimaksude peatamine proportsionaalse hindamise alusel viie aasta jooksul uuesti läbi vaadata. Eespool toodu põhjal tehakse ettepanek nõukogu määrust (EMÜ) nr 2658/87 vastavalt muuta. Praeguse olukorra säilitamise ettepanek on kooskõlas liidu tegevuspõhimõtetega. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteeriti tollitariifistiku majandusküsimuste töörühmaga, milles olid esindatud kõikide liikmesriikide pädevad ametiasutused. Märkimisväärseid pöördumatute tagajärgedega riske ei ole nimetatud. Käesolev ettepanek läbib talitustevahelise konsultatsioonimenetluse ja see avaldatakse pärast selle vastuvõtmist nõukogus. 3. ETTEPANEKU ÕIGUSLIK KÜLG Kavandatava määruse õiguslik alus on Euroopa Liidu toimimise lepingu artikkel 31. Vastavalt Euroopa Liidu toimimise lepingu artiklile 31 kinnitab nõukogu ühepoolse tollimaksumäära komisjoni ettepaneku põhjal kvalifitseeritud häälteenamusega. Ettepanek on kooskõlas proportsionaalsuse põhimõttega, võttes arvesse, et vastavalt aluslepingule edendatakse sellega liikmesriikide ja kolmandate riikide vahelist kaubandust ning tasakaalustatakse ettevõtjate (ELi teenuseosutajad, kasutajad ja tarbijad) ärihuvisid ELi WTO-loendit muutmata. Subsidiaarsuse põhimõtet ei kohaldata, sest ettepanek tehakse ELi ainupädevusse kuuluvas valdkonnas. 4. MÕJU EELARVELE Traditsioonilistest omavahenditest tulenev tulu ei vähene võrreldes praeguse olukorraga. On võimalik, et jääb saamata täiendav tulu, kui alates 1. jaanuarist 2014 muutub teatavate kolmandate riikide staatus seoses üldiste tariifsete soodustuste kavaga. Võttes arvesse praegu kohaldatavate kahepoolsete kokkulepetega ette nähtud tollimaksuvabastust lennukikütuse suhtes võib traditsioonilistest omavahenditest tuleneva võimaliku täiendava tulu kaotust alates 1.jaanuarist 2014 pidada tühiseks. 2013/0341 (NLE) Ettepanek: NÕUKOGU MÄÄRUS, millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 31, võttes arvesse Euroopa Komisjoni ettepanekut ning arvestades järgmist: (1) Euroopa Liidu (EL) reaktiivkütuseturg sõltub olulisel määral reaktiivkütuse impordist kolmandatest riikidest. (2) Kuigi kahepoolsed lennunduslepingud liikmesriikide ja kolmandate riikide vahel sisaldavad tavaliselt sätteid, mis käsitlevad reaktiivkütuse tollimaksuvabastust, on vaja kehtestada ühised eeskirjad reaktiivkütuse tollimaksuvabastuse kohta, et tagada selles osas selgus ja ühtsus, pakkuda õiguskindlust ettevõtjatele ja vältida erinevatest tavadest ja eeskirjadest tulenevaid konkurentsimoonutusi. (3) Praegu pärineb märkimisväärne osa reaktiivkütuse impordist liitu riikidest, mis saavad kasu üldiste tariifsete soodustuste kavast või millel on soodustingimustel juurdepääs liidu turule ning seega on import tollimaksuvaba. (4) Seoses tariifsete soodustuste kohaldamisega kooskõlas määrusega (EL) nr 978/2012[1] alates 1. jaanuarist 2014 ei kohaldata mitme olulise reaktiivkütust eksportiva riigi suhtes enam soodustingimustel juurdepääsu liidu turule ja teatavad muud eksportivad riigid ei saa kasutada kõnealust soodustingimustel juurdepääsu teatavate tooteliikide, sealhulgas kütuse puhul[2]. (5) Tollimaksude kehtestamine nende tarnijate reaktiivkütusele tõstaks tõenäoliselt reaktiivkütuse hinda liidu turul, sest liidu rafineerimistehaste jaoks ei ole lennukikütuse toodangu suurendamine märkimisväärses ulatuses majanduslikult tasuv. (6) Võttes arvesse võimalikke tulevasi muutusi reaktiivkütuse turuolukorras, tuleks kõnealune meede proportsionaalse hindamise alusel viie aasta jooksul uuesti läbi vaadata. (7) Seepärast on asjakohane peatada ühepoolsed reaktiivkütuse tollimaksud. Peatamine peaks hõlmama kõiki CN-koodi 2710 19 21 alla kuuluvaid kaupu. (8) Seetõttu tuleks määruse (EMÜ) nr 2658/87[3] I lisa vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määruse (EMÜ) nr 2658/87 I lisas asendatakse teise osa V jaotise grupi 27 tabeli 3. veerus CN-koodi 2710 19 21 sõnastus järgmisega: „4,7 (*) _________________ (*) Ühepoolse tollimaksu määr: tollimaksuvaba.” Artikkel 2 Käesolev määrus jõustub 1. jaanuaril 2014. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja FINANTSSELGITUS ETTEPANEKU NIMETUS: ettepanek nõukogu määruse kohta, millega muudetakse tariifi- ja statistikanomenklatuuri ning ühist tollitariifistikku käsitleva määruse (EMÜ) nr 2658/87 I lisa. EELARVEREAD Peatükk ja artikkel: peatükk 12, artikkel 120. Aastaks 2014 eelarvestatud summa: 18 086 400 000 EUR (2014. aasta eelarve) FINANTSMÕJU: ¨ Ettepanekul puudub finantsmõju X Ettepanekul ei ole finantsmõju kulude poolele, kuid sellel võib olla võimalik, kuigi tühine finantsmõju järgmistel põhjustel: 2012. aastal oli CN-koodi 2710 19 21 alla kuuluva toodangu impordi koguväärtus 12,2 miljardit eurot[4]. Kokkuleppeline tollimaksumäär kõnealuse CN-koodi puhul on 4,7 %. Valdav osa kõnealusest impordist (üle 97 %) oli vabakaubanduslepingute ja üldiste tariifsete soodustuste kava rakendamise tulemusel tollimaksuvaba. Alates 1. jaanuarist 2014 ei kohaldata mitme olulise eksportiva riigi suhtes (82 % impordist) enam üldiste tariifsete soodustuste kava. See võib tähendada traditsioonilistest omavahenditest tuleneva tulu vähenemist umbes 470 miljonit euro võrra. Siiski kehtib praegu enam kui 1 500 lennutranspordi lepingut ELi või liikmesriikide ja kolmandate riikide vahel ning liikmesriigid on välja andnud riiklikud sätted õhusõidukite kütuse- ja toiduvarude kohta. Võttes arvesse liikmesriikide meetmete hulka, millega sätestatakse tollimaksuvabastus lennukikütusele, võib traditsioonilistest omavahenditest tuleneva tulu kaotust alates 1. jaanuarist 2014 pidada tühiseks. [1] Euroopa Parlamendi ja nõukogu määrus (EL) nr 978/2012, 25. oktoober 2012, üldiste tariifsete soodustuste kava kohaldamise ning nõukogu määruse (EÜ) nr 978/2008 kehtetuks tunnistamise kohta (ELT L 303, 31.10.2013, lk 1). [2] Komisjoni rakendusmäärus (EL) nr 1213/2012, 17. detsember 2012, millega peatatakse tariifsed soodustused teatavatele GSP raames soodustatud riikidele teatavate GSP jaotiste osas vastavalt Euroopa Parlamendi ja nõukogu määrusele (EL) nr 978/2012, millega kohaldatakse üldiste tariifsete soodustuste kava (ELT L 348, 18.12.2012, lk 11). [3] Nõukogu määrus (EMÜ) nr 2658/87, 23. juuli 1987, tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1). [4] Allikas: Eurostat — statistiline menetlus: tavaline.